RO Jurnalul Oficial al Uniunii Europene C 33/10

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 33/06

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„PATATA DELLA SILA”

NR. CE: IT-PGI-0005-0643-21.09.2007

IGP ( X ) DOP ( )

1. Denumire:

„Patata della Sila”

2. Statul membru sau țara terță:

Italia

3. Descrierea produsului agricol sau alimentar:

3.1. Tip de produs:

Clasa 1.6: Fructe, legume și cereale proaspete sau prelucrate

3.2. Descrierea produsului căruia i se aplică denumirea de la punctul 1:

Denumirea „Patata della Sila” desemnează tuberculul de conservare din specia Solanum tuberosum, din familia Solanacee, obținut din varietățile cuprinse în registrele naționale ale soiurilor din statele membre ale UE și din tuberculi de sămânță certificați, caracterizat, la momentul comercializării, de elementele prezentate în cele ce urmează. Forma: rotundă – rotundă/ovală – alungită/ovală. Dimensiune: mai mică de sau egală cu 28 mm (granaglia), între 28 și 45 mm (mezzanella sau tondello), între 46 și 75 mm (prima), peste 76 mm (fiorone). Coaja: rezistentă la frecare. Pulpa: compactă, nu cedează la presiune. Substanța uscată: conținut minim de 19 %. La momentul comercializării, tuberculii trebuie să fie sănătoși, neîncolțiți, integri, curați, fără pete cu o adâncime mai mare de 3 mm și/sau daune provocate de atacuri ale paraziților. Este permisă prezența unor tăieturi și/sau mici leziuni și/sau decojiri la o cantitate de tuberculi cu greutate de sub 5 % din total. R.m.a. (reziduu admis de principii active) (%): sub 50 % din limita prevăzută de legislația în vigoare.

Notorietatea produsului „Patata della Sila” se datorează calităților sale organoleptice și culinare, mai ales celor legate de prăjire și de conservabilitatea îndelungată fără necesitatea tratării chimice împotriva încolțirii.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Cultivarea „Patata della Sila” trebuie să se desfășoare pe teritoriul delimitat la punctul 4. Cultivarea, după pregătirea terenului, începe cu punerea în pământ a unor tuberculi de sămânță certificați, de clasă A sau superioară, din soiuri cuprinse în registrele naționale ale soiurilor din statele membre ale UE. Este permis un an de „reînnoire” (rimonta), adică semănarea unor tuberculi de sămânță reproduși un an pe teritoriul delimitat la punctul 4. Recoltarea are loc între 20 august și 30 noiembrie, perioadă mai răcoroasă cu temperaturi care, în general, nu depășesc 15-18 °C.

3.6. Norme specifice privind felierea, răzuirea, ambalarea etc.:

În vederea comercializării, produsul „Patata della Sila” trebuie ambalat în unul dintre următoarele tipuri de ambalaje. Ambalaj Vert-bag; Girsac și pungi de: 1-5 kg; plasă de: 1-2,5 kg; sac de: 2,5-10 kg; ambalaj de carton de: 5-20 kg; cutie de lemn de: 12,5-20 kg; coș de: 10-20 kg; tavă de: 0,5-1 kg; tăviță de: 0,5-1 kg. Toate ambalajele trebuie să fie din materiale adecvate pentru uz alimentar și sigilate în așa fel încât produsul să nu poată fi scos fără ruperea ambalajului. Nu este permisă vânzarea produsului în vrac, cu excepția cazului în care fiecare tubercul în parte este identificat prin aplicarea logoului.

3.7. Norme specifice privind etichetarea:

Modalitățile de prezentare a produsului la momentul comercializării prevăd ca, pe lângă simbolul grafic comunitar și mențiunile legate de acesta, logo și informațiile corespunzătoare cerințelor legale, pe etichetă să figureze, cu caractere clare și lizibile, următoarea indicație: „Patata della Sila”, însoțită, eventual, de traducere și urmată, în formă completă sau abreviată (IGP), „Indicazione Geografica Protetta”. În cazul produsului obținut în teritorii clasificate din punct geografic ca fiind de munte, eticheta poate conține mențiunea „prodotto della montagna” (produs montan). Culoarea actuală a logoului este albastrul, dar este permisă reproducerea logoului în alte culori. Limita maximă a reducerii logoului, acceptată pentru etichetarea tuberculilor cu autocolante sau pentru marcarea cu laser este de 2,5 cm, cu păstrarea proporțiilor logoului prezentat mai jos. Etichetarea fiecărui tubercul în parte prin utilizarea logoului este permisă doar pentru tuberculii de cel puțin 46 mm. Este interzisă adăugarea oricăror alte specificații care nu sunt prevăzute în mod expres.

Logoul „Patata della Sila”:

4. Delimitare concisă a ariei geografice:

Aria de producție a „Patata della Sila” cuprinde exclusiv teritoriul următoarelor comune: Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila, Spezzano Piccolo, din provincia Cosenza și al comunelor Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S.Lucia, Serrastretta, Sorbo San Basile, Soveria Mannelli, Taverna din provincia Catanzaro. Comunele menționate delimitează și înconjoară podișul Sila, unde natura terenurilor și caracteristicile climatice permit dezvoltarea constantă și lentă a tuberculilor și maturarea optimă a plantei.

5. Legătura cu aria geografică:

5.1. Specificitatea ariei geografice:

Caracteristicile pedoclimatice ale teritoriului în care se cultivă „Patata della Sila” sunt foarte importante. Din punct de vedere granulometric, terenurile platoului Sila sunt, în general, sfărâmicioase, tinzând spre nisipos, cu granule fine și deci foarte permeabile și ușor de lucrat, au un pH cuprins între 5 și 6,5 și sunt bogate în substanțe organice, deci în fertilitate naturală, care ajunge în anumite zone la valori de 10,04 %. Din punct de vedere meteorologic, clima podișului Sila este extrem de uscată vara și rece iarna. Temperaturile înregistrate cresc în perioada aprilie-mai, creând condiții ideale pentru semănare. Creșterea plantelor este favorizată și de variația termică zilnică și de expunerea îndelungată la soare, care permit dezvoltarea constantă și lentă, favorabilă acumulării de substanță uscată, și o maturare finală a plantei adecvată pentru obținerea unui produs care poate fi conservat mult timp fără tratamente chimice împotriva încolțirii. Această caracteristică importantă este prezentă deja la momentul recoltării, care are loc într-o perioadă răcoroasă, cu temperaturi care, în general, nu depășesc 15-18 °C. Aria este cu totul izolată de surse de poluare atmosferică și/sau hidrică. Exploatarea solurilor podișului Sila este extrem de limitată, cartoful fiind, de fapt, singurul produs din categoria legumelor și fructelor cultivat pe platou. Irigarea se face cu apă de izvor, iar tratamentele sunt reduse la minimum, deoarece, grație variațiilor termice dintre zi și noapte foarte accentuate în sezonul estival, iernii aspre și zăpezii care curăță mediul de nenumărații agenți dăunători pentru culturi, atacurile paraziților sunt extrem de rare, limitate și, deci, ușor de controlat.

5.2. Specificitatea produsului:

„Patata della Sila” este un produs deosebit și apreciat datorită faptului că poate fi păstrat o perioadă îndelungată și datorită calităților culinare optime, de remarcat fiind faptul că este potrivit pentru frigere, grație conținutului optim de substanță uscată înregistrat după prăjirea în ulei, care permite păstrarea în proporție mai mare a culorii alb-gălbui a pulpei cartofului. În legătură cu acest aspect, a fost efectuată o analiză în cadrul căreia produsul a fost comparat cu eșantioane provenite din alte arii de producție. Rezultatele au demonstrat că nivelul de substanță uscată prezentă după frigere în cartoful cultivat pe podișul Sila este mult mai ridicat, acest produs fiind, așadar, mai potrivit pentru frigere; în plus, în comparație cu cartofii de altă proveniență, culoarea pulpei este mai intensă și tinde spre galben, gustul tipic de cartof este mai marcat, coaja este mai groasă și mai rezistentă la operațiunile mecanice de producție.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Populațiile din jurul podișului Sila (Cosenza – Crotone – Catanzaro – Piana di Sibari), care se aprovizionează în mod tradițional direct de la producători, consideră că „Patata della Sila” este un produs de bună calitate. Acest cartof se bucură de un renume deosebit pe piețele din Sicilia, Puglia și Campania, care din anii ’50 mențin legături comerciale stabile în perioadele de recoltă. Capacitatea de conservare și păstrarea caracteristicilor organoleptice fac ca „Patata della Sila” să fie, prin tradiție, tipul de cartof utilizat mereu pentru proviziile de iarnă în zonele menționate. Prin urmare, cultivarea cartofului a reprezentat o importantă resursă economică pentru zona podișului Sila, iar familiile de țărani din zonă au transmis din generație în generație tradiția cultivării acestui produs. În 1955 a fost înființat „Centro Silano di Moltiplicazione e selezione delle patate da seme”, cu atribuția de a favoriza răspândirea semințelor certificate. Unele studii atestă că, la sfârșitul anilor ’80, podișul Sila era printre principalele zone de producție a cartofilor de sămânță, având cea mai mare suprafață medie a exploatațiilor. În plus, condițiile meteorologice, care constituie o climă uscată vara și rece iarna și care au permis păstrarea în mod natural a produsului în depozite la temperaturi de 6-8 °C din octombrie până în aprilie, împreună cu lipsa surselor de poluare în aria de cultivare, au determinat recunoașterea de către consumatori a acestui produs autentic, sănătos și de calitate. Reputația „Patata della Sila” este atestată și de enormul succes de care se bucură evenimentele și târgurile dedicate acestui produs, la care participă mii de turiști care locuiesc mai ales în regiunile menționate și care vin în fiecare toamnă pe podișul Sila dornici să guste mult apreciatul tubercul și să învețe numeroasele rețete tipice tradiției gastronomice locale. În acest sens, menționăm celebra „Sagra della patata della Sila”, care are loc din 1978 la Campigliatello Silano în luna octombrie, împreună cu „Mostra Mercato della Patata della Sila e delle macchine agricole”. În plus, începând din 1980, la Parenti, se desfășoară un amplu eveniment cu caracter folcloristic și culinar dedicat produsului „Patata della Sila”. Așadar, cultivarea acestui cartof are o istorie îndelungată și documentată care începe, din punct de vedere istoriografic, cu „Statistica del Regno di Napoli” din 1811.

Trimitere la publicarea caietului de sarcini:

Textul consolidat al caietului de sarcini poate fi consultat la următoarea adresă web:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

sau

accesând direct pagina principală de internet a ministerului (http://www.politicheagricole.it) și făcând clic pe „Prodotti di Qualità” (Produse de calitate), în stânga ecranului, și apoi pe „Disciplinari di Produzione all’esame dell’UE [regolamento (CE) n. 510/2006]” [Caiete de sarcini ale produselor supuse analizei UE – Regulamentul (CE) nr. 510/2006].

(1) JO L 93, 31.3.2006, p. 12.